## José Antonio Rovira: “La Comunitat Valenciana és líder nacional en certificacions eTwinning amb 33 centres reconeguts per fomentar la col·laboració escolar a Europa”

*** El conseller d’Educació ha assistit a l’entrega dels premis nacionals eTwinning que s’han atorgat a 10 projectes
* La Comunitat se situa, a més, com la segona de tota Espanya en major nombre d’acreditacions Erasmus+ en educació escolar, persones adultes i en projectes de mobilitat de curta duració**

El conseller d’Educació, Universitats i Ocupació, José Antonio Rovira, ha indicat que “la Comunitat Valenciana disposa de 33 centres amb el segell eTwinning d’un total de 239 en tota Espanya, la qual cosa la convertix en líder a escala nacional”.

José Antonio Rovira ha assistit este dimecres a l’entrega dels premis nacionals eTwinning, una iniciativa de la Comissió Europea que forma part d’Erasmus+ i l’objectiu de la qual és fomentar la col·laboració escolar a Europa utilitzant les tecnologies de la informació i la comunicació. A l’acte ha assistit també la ministra d’Educació, Formació Professional i Esports, Pilar Alegría.

A més dels reconeixements eTwinning, el conseller d’Educació ha destacat que la Comunitat Valenciana se situa com la segona de tota Espanya en major nombre d’acreditacions Erasmus+ en educació escolar, persones adultes i en projectes de mobilitat de curta duració.

Rovira ha ressaltat “l’aposta dels centres educatius per la internacionalització, responent a les necessitats que planteja la societat i el nostre alumnat. La iniciativa per a la millora i la transformació dels centres ha de partir de l’aula. Per este motiu, els principals protagonistes en qualsevol iniciativa o projecte per a la millora són els centres educatius i el seu professorat, als qui vull reconéixer la seua gran faena desenvolupada”.

José Antonio Rovira ha ressaltat que “eTwinning constituïx actualment la major comunitat de docents i centres escolars d’Europa, i oferix una plataforma que facilita la creació de projectes de col·laboració entre centres educatius de diferents països. Este projecte permet als equips educatius dels centres escolars dels països europeus participants comunicar-se, col·laborar, i desenvolupar projectes”.

Finalment, Rovira ha assenyalat que “hi ha hagut una evolució des de les primeres experiències educatives internacionals, que buscaven experiències d’intercanvi lingüístic a través de mobilitats, cap a una ampliació a compartir experiències i crear nous espais col·laboratius, com és l’exemple d’eTwinning, dirigit a tots els docents d’etapes educatives no universitàries”.

Prèviament a la intervenció del conseller, el director general d’Ordenació Educativa i Política Lingüística, Ignacio Martínez, ha entregat el segell eTwinning als huit nous centres de la Comunitat Valenciana: CEIP Montgó de Dénia; IES Escultor En Francesc Badia de Foios; Col·legi Hernández de Castelló; IES Professor Broch i Llop de Vila-real; Col·legi Esclaves SCJ d’Alcoi; IES de Xixona, IES Mutxamel i IES José Vilaplana de Vinaròs.

**Premis eTwinning**

A més, s’han entregat premis a deu projectes nacionals reconeixent la dedicació i esforç de 24 docents. Els centres guardonats en categoria d’Infantil són: CEIP Diego Velázquez de Castella-la Manxa i CPEIP Huertas Mayores de Navarra.

En categoria de Primària s’ha reconegut el Col·legi San Gregorio de Castella i Lleó i CEIP Manuel Siurot d’Andalusia. Per la seua part, en Secundària els centres premiats han sigut Fundació Educativa Jesuitinas de Navarra, Col·legi Internacional Eurovillas de Madrid i Col·legi Montpeller de Madrid.

En Batxillerat i Règim Especial els centres premiats són l’IES Gregorio Marañón de Madrid; IES Praxedes Mateo Sagasta de La Rioja; IES Julio Caro Baroja de Navarra; IES Velázquez d’Andalusia; IES Pino Montano d’Andalusia; IES Julio Caro Baroja de Navarra; Armentia Ikastola del País Basc; IES Etxebarri BHI del País Basc; i IES Antonio Machado d’Andalusia.

En la categoria de Formació Professional el centre premiat és l’Institut Escola d’Hoteleria i Turisme de Barcelona. Finalment, en la categoria de Multidisciplinària el centre premiat és el CEIP Guadiana d’Extremadura.

Fecha: 03/07/2024